Man kritiek, 2 beseer ná motors teen grensmuur botsFoto: ER24 ŉ Man is Sondagaand kritiek beseer en nog twee mense het matige beserings opgedoen in ŉ ongeluk op die N1 tussen die William Nicol- en Rivonia-afritte in Johannesburg. Chitra Bodasing, woordvoerder van ER24, het gesê twee motors was in die ongeluk betrokke. Die bestuurder van een van die motors het glo beheer verloor waarna die motor die pad verlaat het en eers teen ŉ boom en toe teen ŉ grensmuur gebots het. Volgens Bodasing is die bestuurder van die motor kritiek beseer en moes met meganiese toerusting uit die wrak verwyder word. ŉ Tweede motor het intussen ook teen dieselfde grensmuur gebots. Die bestuurder en passasier het matige beserings opgedoen. Die beseerdes is op die toneel behandel voordat hulle na nabygeleë hospitale geneem is vir verdere mediese sorg. Dit is in dié stadium nog nie duidelik of die motors teen mekaar en toe teen die grensmuur gebots het en of die ongelukke afsonderlik maar kort ná mekaar plaasgevind het nie. Die presiese oorsaak van die ongeluk word ondersoek.